ЧРЕЗ
ПРЕДСЕДАТЕЛЯ НА
42-ОТО НАРОДНОТО СЪБРАНИЕ

Г-Н МИХАИЛ МИКОВ

ДО
МИНИСТЪРА НА ОКОЛНАТА СРЕДА И ВОДИТЕ

Г-Н СТАНИСЛАВ АНАСТАСОВ

**П И Т А Н Е**

**От Страхил Ангелов,
 народен представител от ПГ на КБ**

На основание чл. 90, ал. 1 от Конституцията на Република България и чл. 92 от Правилника за организацията и дейността на Народното събрание, внасям питане

**ОТНОСНО:** Проблеми във връзка със спирането на средства по ОП „Околна среда 2007-2013 г.“ от страна на Европейската комисия

**УВАЖАЕМИ ГОСПОДИН МИНИСТЪР**,

Понастоящем от страна на Управляващия орган (УО) на ОП „Околна среда 2007-2013 г.“ (ОПОС) не се възстановяват средства по проекти, изпълнявани в рамките на програмата. В резултат на това са блокирани значителни по размер оборотни средства на общините – бенефициенти за извършване на разплащания.

Същевременно по проектите са налице изпълнени значителни по обем СМР, които не са разплатени предвид факта, че от страна на УО на ОПОС не се възстановяват средства, спрени са кредитите от ФЛАГ, а общините не разполагат с друга възможност за осигуряване на оборотен ресурс. Декларираните от страна на изпълнителите на СМР кредитни линии за оборотни средства също са изчерпани.

Към момента, общините се оказват във фактическа невъзможност да обслужват последващи плащания и се намират в хипотеза на неизпълнение на своите задължения по договорите за обществени поръчки. В резултат изпълнителите на СМР преустановяват работа, поради невъзможност да им бъде платено за реализирани обеми.

Горепосоченото е много вероятно да доведе до нерегламентирано удължаване на сроковете на договорите за обществени поръчки, поради факта, че спирането на плащанията от оперативната програма не може да се тълкува като непредвидено обстоятелство по смисъла на ЗОП, предвид разпоредбата на чл. 82, ал. 2 от Общите условия на Договорите за безвъзмездна финансова помощ, която гласи че „спирането на плащанията към Бенефициента не е основание за спиране на изпълнението на договорите за обществени поръчки, чрез които се изпълнява проектът“.

В тази връзка, евентуалното преустановяване на изпълнението на СМР от страна на изпълнителите, ще доведе по последващи санкции за общините, както като Възложители, така и като бенефициенти на проектите, както от страна на МОСВ, така и от Сметна палата и други одитиращи институции.

Същевременно наближава края на програмния период, като всяко забавяне в изпълнението на проектите може да се окаже пагубно за допустимостта на разходите и страната да загуби средства.

В тази връзка моля да ми отговорите какви действия препоръчва МОСВ на общините и какво смята да предприеме в качеството си на Управляващ орган във връзка с горепосочените проблеми? Кога най-рано се очаква да бъдат освободени средствата по ОПОС от страна на ЕК? До момента на освобождаване на средствата по ОПОС от ЕК ще има ли възстановяване на разходи със средства от държавния бюджет, както е обявено на интернет сайта на МОСВ?

СТРАХИЛ АНГЕЛОВ

/народен представител/